CELEX: 62015TN0178
Language: el
Date: 2015-04-08 00:00:00
Title: Υπόθεση T-178/15: Προσφυγή της 8ης Απριλίου 2015 — Kohrener Landmolkerei και DHG κατά Επιτροπής

27.7.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 245/30
            
         Προσφυγή της 8ης Απριλίου 2015 — Kohrener Landmolkerei και DHG κατά Επιτροπής
   (Υπόθεση T-178/15)
   (2015/C 245/36)
   Γλώσσα διαδικασίας: η γερμανική
   
      Διάδικοι
   
   
      Προσφεύγουσες: Kohrener Landmolkerei GmbH (Penig, Γερμανία), DHG Deutsche Heumilchgesellschaft mbH (Frohburg, Γερμανία) (εκπρόσωπος: A. Wagner, δικηγόρος)
   
      Καθής: Ευρωπαϊκή Επιτροπή
   
      Αιτήματα
   
   Οι προσφεύγουσες ζητούν από το Γενικό Δικαστήριο:
   
               —
            
            
               να ακυρώσει την απόφαση της Ευρωπαϊκής Επιτροπής της 2ας Μαρτίου 2015,
            
         
               —
            
            
               να δεχτεί την ένσταση που υπέβαλαν οι προσφεύγουσες στις 23 Δεκεμβρίου 2014 στη διαδικασία που αφορά την υπόθεση AT-TSG-0007-01035.
            
         
      Λόγοι ακύρωσης και κύρια επιχειρήματα
   
   Οι προσφεύγουσες, προς στήριξη της προσφυγής τους, ισχυρίζονται ότι η προσβαλλόμενη απόφαση της Επιτροπής πρέπει να ακυρωθεί ως νομικώς εσφαλμένη. Κατά το άρθρο 51 του κανονισμού (ΕΕ) 1151/2012 (1), οι προσφεύγουσες διέθεταν τρίμηνη προθεσμία για την υποβολή ένστασης ενώπιον των εθνικών αρχών, εφόσον είχαν την πρόθεση να υποβάλουν ένσταση κατά της καταχώρισης ενός εγγυημένου παραδοσιακού ιδιότυπου προϊόντος. Συναφώς επισημαίνουν ότι η επίμαχη δημοσίευση (ΕΕ 2014, C 340, σ. 6) πραγματοποιήθηκε στις 30 Σεπτεμβρίου 2014 και η ένσταση υποβλήθηκε στην αρμόδια εθνική αρχή στις 23 Δεκεμβρίου 2014. Οι προσφεύγουσες δεν ευθύνονται για τη μη τήρηση κάποιας άλλης προθεσμίας. Οι προσφεύγουσες προσθέτουν ότι οι ίδιες δεν έχουν καμία δυνατότητα να επηρεάζουν τη χρονική διάρκεια των εργασιών της αρμόδιας εθνικής αρχής, όσον αφορά την περαιτέρω διαβίβαση των ενστάσεων στην Επιτροπή, και ότι με την προσβαλλόμενη απόφαση δεν ελήφθη υπόψη ότι η ένσταση είχε υποβληθεί εμπρόθεσμα. Με την εν λόγω απόφαση λαμβάνεται υπόψη μόνο η ημερομηνία παραλαβής της ένστασης από την Ευρωπαϊκή Επιτροπή.
   Οι προσφεύγουσες ισχυρίζονται επιπλέον ότι το άρθρο 51 του κανονισμού 1151/2012 δεν προβλέπει καμία προθεσμία για την περαιτέρω διαβίβαση της ένστασης από την εθνική αρχή. Επομένως, κρίσιμη είναι μόνο η υποβολή της ένστασης από τις προσφεύγουσες ενώπιον της εθνικής αρχής.
   
      (1)  Κανονισμός (EE) 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (ΕΕ L 343, σ. 1).